Κανονισμός (ΕΚ) αριθ. 1832/2001 της Επιτροπής

της 18ης Σεπτεμβρίου 2001

για τροποποίηση του κανονισμού (ΕΚ) αριθ. 795/2001 ο οποίος προβλέπει ειδικά μέτρα παρέκκλισης από τον κανονισμό (ΕΚ) αριθ. 174/1999, από τον κανονισμό (ΕΚ) αριθ. 800/1999 και από τον κανονισμό (ΕΚ) αριθ. 1291/2000 στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργάνωσης αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 26 παράγραφος 3 και το άρθρο 31 παράγραφος 14,

Εκτιμώντας τα ακόλουθα:

(1) Ο κανονισμός (ΕΚ) αριθ. 795/2001 της Επιτροπής(3), όπως τροποποιήθηκε από τον κανονισμό (ΕΚ) αριθ. 1342/2001(4), προβλέπει ειδικά μέτρα για τη ρύθμιση των εξαγωγών που δεν μπόρεσαν να ολοκληρωθούν λόγω των μακρόχρονων διαδικασιών έκδοσης των υγειονομικών πιστοποιητικών σε ορισμένα κράτη μέλη, στο πλαίσιο των μέτρων προστασίας που ελήφθησαν βάσει των σχετικών αποφάσεων και ορισμένων μέτρων που έλαβαν ορισμένες τρίτες χώρες και τα οποία οδήγησαν σε περιορισμούς στις εισαγωγές.

(2) Τα μέτρα υγειονομικής προστασίας που ελήφθησαν από τις αρχές ορισμένων τρίτων χωρών όσον αφορά τις εξαγωγές της Κοινότητας εξακολουθούν να ισχύουν και συνεχίζουν να επηρεάζουν αρνητικά τις δυνατότητες εξαγωγής προς ορισμένους προορισμούς.

(3) Θα πρέπει να περιοριστούν οι συνέπειες για τους εξαγωγείς της Κοινότητας με την παράταση της περιόδου ισχύος των πιστοποιητικών εξαγωγής για ορισμένα προϊόντα και την παράταση ορισμένων προθεσμιών καθώς και με την έγκριση της ακύρωσης των μη χρησιμοποιηθέντων πιστοποιητικών εξαγωγής και της αποδέσμευσης της εγγύησης.

(4) Τα νέα μέτρα θα πρέπει να τεθούν σε εφαρμογή άμεσα έτσι ώστε να επιτραπεί στους εξαγωγείς να προσαρμοστούν στις νέες διατάξεις.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΚ) αριθ. 795/2001 αντικαθίσταται από το ακόλουθο κείμενο: "2. Κατά παρέκκλιση του άρθρου 6 του κανονισμού (ΕΚ) αριθ. 174/1999, η περίοδος ισχύος των πιστοποιητικών εξαγωγής που εκδόθηκαν σε εφαρμογή του εν λόγω κανονισμού και ζητήθηκαν το αργότερο στις 22 Μαρτίου 2001, παρατείνεται, κατόπιν αίτησης του κατόχου, κατά:

- έξι μήνες για τα πιστοποιητικά που λήγουν στις 31 Μαρτίου 2001,

- πέντε μήνες για τα πιστοποιητικά που λήγουν στις 30 Απριλίου 2001,

- τέσσερις μήνες για τα πιστοποιητικά που λήγουν στις 31 Μαΐου 2001,

- τρεις μήνες για τα πιστοποιητικά που λήγουν στις 30 Ιουνίου 2001,

- δύο μήνες για τα πιστοποιητικά που λήγουν στις 31 Ιουλίου 2001,

- ένα μήνα για τα πιστοποιητικά που λήγουν στις 31 Αυγούστου 2001.

Κατόπιν αιτήσεως του κατόχου, η οποία πρέπει να υποβληθεί στην αρμόδια αρχή το αργότερο έως τις 30 Σεπτεμβρίου 2001, τα πιστοποιητικά εξαγωγής που έχουν ήδη κριθεί επιλέξιμα και υπόκεινται στο μέτρο που προβλέπεται στο πρώτο εδάφιο ακυρώνονται και η εγγύηση αποδεσμεύεται."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Σεπτεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Σεπτεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 116 της 26.4.2001, σ. 14.

(4) ΕΕ L 181 της 4.7.2001, σ. 15.